เงินกำลังหมุนขาดดุลเงินสด ร่วม3แสนล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — อัดเงินลงเต็มที่ 7 เดือนขาดดุลเงินสด 2.93 แสนล้าน
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดในช่วง 7 เดือนแรกของปีงบประมาณ 2553 รัฐบาลมีรายได้ 840,070 ล้านบาท สูงกว่าช่วงเดียวกันปีก่อนที่มีรายได้ 654,396 ล้านบาท เพิ่มขึ้นถึง 28.4% เป็นผลมาจากการที่เศรษฐกิจฟื้นตัวอย่างต่อเนื่อง ทำให้ผลการจัดเก็บภาษีบนฐานการบริโภคและการนำเข้าเพิ่มขึ้นมาก ขณะที่ภาษีน้ำมัน ภาษีมูลค่าเพิ่ม ภาษีรถยนต์ และอากรขาเข้าสูงขึ้น
นอกจากนี้ การรับโอนเงินยึดทรัพย์ของ พ.ต.ท.ทักษิณ ชินวัตร 49,016 ล้านบาท ก็ทำให้ฐานะดีขึ้น
ขณะที่มีการเบิกจ่ายเงินงบ ประมาณในรอบ 7 เดือนมีทั้งสิ้น 1,079,542 ล้านบาท ถือว่าดีมาก ส่งผลให้ดุลเงินงบประมาณขาดดุล 239,472 ล้านบาท เมื่อรวมกับการขาดดุลเงินนอกงบประมาณอีก 54,042 ล้านบาท ส่งผลให้ขาดดุลเงินสดรวม 293,514 ล้านบาท โดยรัฐบาลได้กู้เงินเพื่อชดเชยการขาดดุล 175,572 ล้านบาท ทำให้รัฐบาลขาดดุลเงินสดหลังการกู้ยืม 117,942 ล้านบาท โดยมีเงินคงคลัง ณ สิ้นเดือน เม.ย. 175,893 ล้านบาท
“แม้ว่าเหตุการณ์ความไม่สงบทางการเมืองที่เกิดขึ้นจะส่งผลกระทบต่อการจัดเก็บรายได้ในช่วงที่เหลือของปี แต่จากผลการจัดเก็บรายได้ในช่วงที่ผ่านมา ประกอบกับฐานะเงินคงคลังที่เข้มแข็ง จึงมั่นใจได้ว่า รัฐบาลจะสามารถดำเนินบทบาทในการฟื้นฟูเศรษฐกิจในช่วงที่เหลือของปีงบประมาณด้วยการเร่งการเบิกจ่ายเงินลงสู่ระบบ ควบคู่ไปกับการรักษาระดับฐานะการคลังให้มั่นคงต่อไป” นายสาธิต กล่าว